Kezdetben több mint húsz ország haditengerészete rendelt hajóegységeket a kötelékbe, a teljes műveleti képességeit 2009. január közepén érték el. A kötelék első parancsnoka Terence „Terry” McKnight ellentengernagy (rear admiral) volt. A "CMF" 2008 augusztusában kitűzött a térségben egy biztonsági zónát "(Maritime Security Patrol Area, MSPA)", amely az alakulat műveleti területe lett. Ez kiterjedt az Ádeni-öbölre, az Ománi-öbölre, az Arab-tengerre, a Vörös-tengerre és az Indiai óceánra. Az alapprobléma már az Enduring Freedom hadművelet idején is fennállt, amely miatt a "CTF–150" megszervezésre került. Ekkor a kötelék feladata a "tengeri biztonsági műveletek (maritime security operations, MSO)" ellátása volt a későbbi MSPA térségében, beleértve a destabilizált térségekben tevékenykedő drog- és fegyvercsempészek elrettentését, tevékenységi lehetőségük szűkítését. A "CTF–151" a "CTF–150"-nel párhuzamosan működik, azonban elsődleges feladata a kalóztevékenységek csökkentése, minimalizálása.